**Proces – verbal**

**Încheiat azi miercuri 28 aprilie 2021 cu ocazia derulării şedinţei ordinare a Consiliului Local Coroisânmărtin,**

Sedinţa a fost convocată la data de 22 aprilie 2021 cu Dispoziţia primarului nr.38/2021.

Domnul primar a convenit cu domnii consilieri să decaleze cu două ore şedinţa pentru a da posibilitatea unuia dintre consilieri să participle la înmormântarea fratelui său, şedinţa fiind convocată iniţial la ora 13, ora la care a fost programată ulterior şi înmormântarea.

La şedinţă participă toţi consilierii locali însă domnul Moldovan Călin deşi a făcut deplasarea sustine că şi-ar fi dorit să rămână şi este de acord cu punctele înscrise pe Ordinea de Zi însă nu are starea psihică necesară întrucât cu o oră în urmă şi-a înmormântat fratele şi toată familia dânsului, sfâşiată de durere, este la dânsul acasă. Domnii consilieri adresează condoleanţe şi consideră normală reacţia domnului Moldovan, ghinionul făcând ca în ziua şedinţei să fie nevoit să-şi inmormânteze fratele, un om tânăr. La şedinţă participă şi delegatul sătesc Deneş Florin.

Sedinţa se desfăşoară în Căminul Cultural Coroisânmărtin respectandu-se regulile de distanţare socială, domnul preşedinte Bartos Martin Csaba supune la vot proiectul Ordinii de Zi transmis cu 5 zile înainte de data şedinţei :

1. **Proiect de Hotărâre privind aprobarea bugetului local şi a listei de investiţii pentru anul 2021.**
2. **Proiect de Hotărâre privind aprobarea burselor şcolare pentru elevi.**
3. **Proiect de hotarâre privind aprobarea scoaterii la licitaţie a masei verzi de pe terenurile de sport aparţinătoare comunei Coroisânmărtin şi de pe platforma fostului şantier din satul Coroi TLH.**
4. **Proiect de Hotărâre privind înfiinţarea echipei mobile de intervenţie de urgenţă în cazurile de violenţă domestică.**
5. **Intrebări, răspunsuri, puncte de vedere.**

Ordinea de zi este adoptată cu unanimitate de voturi.

Deasemenea secretarul dă citire procesului verbal al şedinţei anterioare care este aprobat cu unanimitate de voturi de către domnii consilieri.

Pentru primul punct al Ordinii de Zi privind aprobarea bugetului local şi a listei de investiţii primarul dă citire Proiectului de Hotărâre precizând că a invitat-o şi pe doamna referent contabil Suciu Elena pentru a da explicaţiile necesare.

Domnul Gândilă Doru susţine că bugetul este întocmit superficial existând multe necorelaţii, cheltuielile depăşind cu mult veniturile fiind susţinut şi de către doamna Varga Rebeka. Deasemenea domnul Gândilă acuză o superficialitate extinsă a semnatarilor proiectului de buget care ar fi trebuit să constate neconcordanţele, dar în special pe doamna referent contabil care are multă experienţă în spate şi ar fi trebuit să fie mult mai atentă astfel încât cifrele să aibă o anumită acurateţe fiind susţinut şi de doamna Varga Rebeka.

Domnul primar intervine considerând că cei doi consilieri nu sunt întreptăţiţi să aducă acuzaţii atât de vehemente întrucât activitatea într-o primărie nu se rezumă doar la întocmirea unei buget iar dacă este o eroare de calcul aceasta poate fi corectată.

Domnul Gândilă dă ca exemplu bugetul aprobat la Comuna Suplac susţinând că este detaliat la mai multe capitole şi că cel prezentat nu poate fi aprobat şi trebuie amânat pentru o şedinţă viitoare, nefiind suficient detaliat.

Referitor la lista de investiţii propusă, doamna Varga Rebeka susţinută domnul Gândilă Doru spune că ar trebui să se prezinte o documentaţie pentru fiecare investiţie, întrebându-l pe domnul primar de unde a scos sumele?. Domnul primar răspunde că sunt sume maximale estimative pănă la care se poate ajunge în acest an, iar în urma achiziţiilor publice se vor stabili costurile finale care vor fi supuse aprobării consiliului local.

Doamna referent contabil, vizibil afectată, este sprijinită de către doamna consilier local Szekely Ana Maria la efectuarea unei verificări desprinzându-se concluzia că a fost vorba de o cifră de zero adăugată în plus la unul din capitole în partea de cheltuieli fapt care a provocat acel dezechilibru în structura bugetului. Mai mult doamna contabil arată că deţine şi bugetul în formă detaliată listat din programul de contabilitate care nu poate fi eronat, domnul Gândilă susţinând că şi acel document ar fi trebuit sa-l pună la dispoziţie.

Secretarul spune că deşi au avut posibilitatea, domnii consilieri nu au depus amendamente şi chiar dacă într-adevăr eroarea strecurată în configuraţia bugetului este regretabilă, bugetul, până în momentul adoptării, poate fi modificat mai ales că este vorba de o eroare materială.

Domnul Tănasă Mircia intervine şi susţine că Proiectul de buget trebuie supus la vot întrucât eroarea materială descoperită fiind corectată nu influenţează structura ,,de facto” a bugetului. Domnul Gândilă spune că în cazul în care se supune la vot dânsul va părăsi şedinţa deşi recunoaşte ca iniţiatorul şi alte persoane din primărie au avut probleme în ultima vreme. Domnul Tănasă insistă să se recurgă la procedura de vot, astfel că domnul Gândilă Doru părăseşte sala fiind urmat de către domnii Lupşa Vasile Sorin şi Tânţărean Claudiu Ioan cei doi invocând atitudinea nepotrivită a domnului consilier Tănasă Mircia simţindu-se jigniţi.

Secretarul încearcă să calmeze atmosfera creată, invocând şi faptul că este săptămâna patimilor, însă dialogul cu domnii consilieri a avut ca efect doar revenirea în sala de şedinţă a doi consilieri, domnii Lupşa Vasile Sorin şi Tânţărean Claudiu Ioan, domnul Gândilă Doru refuzând să revină asupra deciziei de a părăsi sala.

Atmosfera se detensionează secretarul spunând că este pentru ultima data când face apel la bună înţelegere, explicând faptul că un Proiect de hotărâre dacă nu este retras de către initiator trebuie supus aprobării consiliului local chiar dacă nu întruneşte numărul de voturi necesare pentru a fi adoptată o hotărâre şi subliniind că pentru adoptarea bugetului este necesar ca 6 consilieri să voteze ,,pentru”. Se supune la vot însă Proiectul de buget nu este adoptat întrucât din cei 9 consilieri locali rămaşi la şedinţă, 4 au votat ,,pentru”, Cernea Nicolae, Popovici Teodor, Tănasă Mircia şi Bartos Csaba, 4 au votat împotrivă, Varga Rebeka, Tînţărean Claudiu Ioan, Lupşa Vasile Sorin şi Szekely Ana Maria iar domnul Suciu Gheorghe Iuliu a preferat să se abţină.

Domnul primar spune că bugetul va fi repus pe Ordinea de Zi a unei şedinţe extraordinare sau cel mai târziu la şedinţa ordinară din luna mai.

In continuare se trece la punctul 2 privind aprobarea burselor şcolare pentru elevi.

Domnul primar dă citire Proiectului de Hotărâre precizând că propunerea a venit din partea conducerii şcolii gimnaziale în urma analizării situaţiei elevilor astfel, sunt propuse la palată, pentru semestrul al doilea al acestui an şcolar un număr de 20 de burse, a câte o sută de lei lunar pentru fiecare elev bursier.

Doamna Varga spune că sunt binevenite aceste forme de stimulare a elevilor iar în perspectivă ar trebui suplimentat numărul acestora, domnul primar răspunzând că în funcţie de criteriile de eligibilitate şcola va înainta propuneri şi pentru viitor.

Nefiind alte discuţii **HCL nr.18/2021** este adoptată cu unanimitate de voturi de către cei 9 consilieri rămaşi la dezbateri.

La punctul următor privind aprobarea scoaterii la licitaţie a ierbii de pe terenurile de sport din comună şi de pe platforma fostului şantier din satul Coroi doamna Varga întreabă dacă nu ar trebui condiţionaţi cei care câştigă licitaţia să faciliteze accesul celor care vor să facă mişcare sau copiilor la joacă pe trenurile de sport. Secretarul spune că în Caietul de sarcini este prevăzută interzicerea obstrucţionării activităţilor sportive care ar putea avea loc în timpul anului, pe terenurile de sport. De asemenea secretarul spune că scoaterea ierbii la licitaţie a fost necesară întrucât au fost mai multi fermieri interesaţi de-a lungul anilor iar altfel o departajare între solicitanţi ar fi greu de făcut. Si domnul viceprimar spune că lăsarea terenurilor neângrijite ar facilita invazia vegetaţiei nedorite pe de o parte, iar pe de altă parte, tunderea repetată a acestor terenuri implică costuri pentru primărie şi nu se justifică întrucât nu sunt constituite asociaţii sportive pe raza comunei.

Doamna Varga spune că trebuie să aibă copiii unde să se joace întrucât chiar şi dânsa a însoţit micuţii în satul Odrihei la joacă, domnul viceprimar sugerând că şi curtea şcolii este generoasă ca spaţiu şi este disponibilă pentru joacă nu doar terenul de fotbal.

Nemaifiind alte discuţii se supune la vot **HCL nr.19/2021** este adoptată cu unanimitate de voturi.

La punctul următor privind constituirea comisiei privind intervenţia de urgenţă la cazurile de violenţă domestică domnul primar dă citire proiectului de hotărâre subliniind că s-a stabilit componenţa comisiei în baza prevederilor legale încercându-se cooptarea atat a factorilor responsabili cât si a celor care fac posibilă deplasarea echipei la locul incidentului, aceştia având sarcini precise stipulate în lege.

Doamna Varga care îşi desfăşoara activitatea în cadrul medicinei de urgenţă şi cunoscând problematica acestei activităţi întreabă dacă membrii acestei echipe nu ar trebui să aibă absolvit un curs de acordare a primului ajutor, răsunzându-i-se că atât şeful de post cât şi ceilalţi membrii cunosc noţiunile elementare de acordare a acestui prim ajutor. Tot doamnei Varga domnul primar îi răspunde că această echipă nu este remunerată, acţionând în baza legii, dar sub forma voluntariatului.

Domnul preşedinte supune Proiectul la vot **HCL nr.20/2021** se adoptă cu 8 voturi ,,pentru” şi o abţinere, domnul Tânţărean Claudiu Ioan a preferat să se abţină.

După epuizarea Ordinii de zi domnul primar aduce în discuţie o solicitare a domnului Chirilă Ioan din Odrihei căruia un incendiu i-a distrus mare parte din casa de locuit, obiectul solicitării fiind acordarea unei ajutor de urgenţă.

Domnul primar spune că va analiza această posibilitate iar pentru şedinţa următoare va iniţia un proiect de hotărâre. In privinţa valorii ajutorului domnii consilieri spun că o valoare de 10 mii sau chiar 15 mii de lei ar fi suficient de consistentă pentru a fi a considerată ajutor.

Deasemenea domnul viceprimar spune că a avut loc o discuţie cu primarul de la Bălăuşeri în care s-a analizat posibilitatea susţinerii unei creşe care să fie construită în această comună şi care să poate fi pusă la dispoziţie şi cetăţenilor din Comuna Coroisânmărtin. Domnul primar intervine spunând că numărul de naşteri din comuna noastră nu este suficient pentru a iniţia un proiect individual, chiar şi comuna Bălăuşeri care este mult mai mare are nevoie de susţinere adresându-se şi comunei Nadeş. Domnul primar de la Bălăuşeri va reveni cu o solicitare concretă discuţia amintită având doar un carcater preliminar.

Domna Varga aminteşte că în alte locuri s-a organizat o zi a curăţeniei şi ar fi utila o mobilizare şi la noi la care domnul primar spune că domnii consilieri pot organiza acţiuni în satele pe care le reprezintă, dânsul, având în vedere situaţia epidemiologică a comunei, nu va scoate oamenii. Si domnul Lupşa consideră că acţiunea ar fi bine să se desfăşoare în comun.

Doamna Varga întreabă dacă Primăria Coroisânmărtin este implicată în promovarea campaniei de vaccinare, domnul primar răspunzând că deocamdată nu i s-a cerut sprijinul, iar domnul Tănţărean Claudiu Ioan apreciază că primăria nu se poate implica într-o asemenea ,,prostie” întrucât în privinţa efectelor vaccinului pe termen lung sunt încă multe necunoscute.

In final secretarul sugerează ca la şedinţa următoare domnii consilieri ar fi indicat să depună declaraţiile de avere şi interese pentru anul anterior întrucât se apropie termenul limită de depunere.

Nemaifiind alte discuţii domnul preşedinte declară închise lucrările şedinţei.

**Preşedinte, Contrasemnează :**

**Bartos Martin Csaba Secretar General, Pop Mircea**